b"\n_START_ARTICLE_\nBagn\xc3\xa8res-de-Luchon\n_START_SECTION_\nGeografija\n_START_PARAGRAPH_\nKraj se nahaja na ozemlju Luchonnaiss ob soto\xc4\x8dju rek Pique in One, v bli\xc5\xbeini meje s \xc5\xa0panijo, 50 km jugozahodno od Saint-Gaudensa. Dolina Luchona je proti zahodu preko prelaza Col de Peyresourde povezana s sosednjo dolino Louron, proti vzhodu preko Col du Portillona s \xc5\xa1panskim Val d'Aranom, na jugu pa jo omejujejo osrednji Pireneji, ki tvorijo naravno pregrado. Skozenj poteka Pirenejska planinska pot GR 10, ki povezuje celotno gorsko verigo od Sredozemskega morja do Atlantika.\n_START_SECTION_\nUprava\n_START_PARAGRAPH_\nBagn\xc3\xa8res-de-Luchon je sede\xc5\xbe istoimenskega kantona, v katerega so poleg njegove vklju\xc4\x8dene \xc5\xa1e ob\xc4\x8dine Antignac, Artigue, Benque-Dessous-et-Dessus, Billi\xc3\xa8re, Bourg-d'Oueil, Castillon-de-Larboust, Cathervielle, Caubous, Cazaril-Lasp\xc3\xa8nes, Cazeaux-de-Larboust, Cier-de-Luchon, Cir\xc3\xa8s, Garin, Gouaux-de-Larboust, Gouaux-de-Luchon, Jurvielle, Juzet-de-Luchon, Mayr\xc3\xa8gne, Montauban-de-Luchon, Moustajon, O\xc3\xb4, Portet-de-Luchon, Poubeau, Saccourvielle, Saint-Aventin, Saint-Mamet, Saint-Paul-d'Oueil, Salles-et-Pratviel, Sode in Tr\xc3\xa9bons-de-Luchon s 5.704 prebivalci._NEWLINE_Kanton Bagn\xc3\xa8res-de-Luchon je sestavni del okro\xc5\xbeja Saint-Gaudens.\n_START_SECTION_\nZdravili\xc5\xa1\xc4\x8de\n_START_PARAGRAPH_\nKraj se pona\xc5\xa1a z zdravili\xc5\xa1\xc4\x8dem z 48-imi vrelci, obogatenimi z natrijevim sulfatom, ki imajo temperaturo od 18 do 65\xc2\xa0\xc2\xb0C. Odkritje \xc5\xa1tevilnih rimskih ostankov nakazuje na starinskost samega zdravili\xc5\xa1\xc4\x8da, poistovetenega s Strabonovim Onesiorum Thermae. Njegova ponovna o\xc5\xbeivitev sega v drugo polovico 18. stoletja.\n_START_SECTION_\n\xc5\xa0port\n_START_PARAGRAPH_\nBagn\xc3\xa8res-de-Luchon je vse od leta 1910 pogosto ciljno etapno prizori\xc5\xa1\xc4\x8de kolesarske dirke po Franciji oziroma njenega starta po predhodnjem gorskem kolesarskem cilju na bli\xc5\xbenjem Superbagn\xc3\xa8res. Slednje je tudi znano zimsko\xc5\xa1portno sredi\xc5\xa1\xc4\x8de kot tudi sredi\xc5\xa1\xc4\x8de jadralnega padalstva._NEWLINE_Na ozemlju Luchona se nahajata tudi igri\xc5\xa1\xc4\x8de za golf in letali\xc5\xa1\xc4\x8de za jadralna letala."